Tog- og buspassagerer kan fredag morgen hverken tjekke ind eller ud på deres rejsekort. Man regner med, at rejsekortet igen kan tages i brug klokken 15 fredag.

Rejsekortet er brudt sammen og passagerer på samtlige togstationer i landet kan ikke bruge deres Rejsekort. Det gælder også i mange af NT's busser her i Nordjylland. Man regner med, at passagerer igen kan benytte rejsekortet klokken 15 fredag. - Man har været i gang med at opdatere Rejsekortet i nat, og de tog og busser, der har fået den nyeste opdatering er brudt ned, oplyser underdirektør i NT Nicolai Sørensen. Det giver et mere broget billede hos NT end hos DSB hvor fejlen betyder et komplet stop for brug af Rejsekortet. - Generelt vil vores kunder opleve, at Rejsekortet ikke virker, men vi siger til vores passagerer, at hvis ikke man kan checke ind, så skal man vise sit kort til chaufføren i bussen, og så skal man nok komme med, siger Nicolai Sørensen. Hos DSB blev passagerer ramt af fejlen i første omgang anvist at købe en kontantbillet, så deres rejsehjemmel var i orden, men omkring klokken 08.45 ombestemte selskabet sig, og passagererne her, kan i lighed med de nordjyske buspassagerer nu også køre gratis med toget mens Rejsekort-systemet er nede.